*Projekts*

**Informatīvais ziņojums par nekustamā īpašuma „Klīvi 2” dzīvokļu Nr. 1, Nr. 3, Nr. 4, Nr. 7, Nr. 8, Nr. 9, Nr. 11, Nr. 12, Vecumnieku pagastā, Vecumnieku novadā, atsavināšanu sabiedrības vajadzībām**

***Vispārēja informācija***

Latvijā ir 12 ieslodzījuma vietas, no tām 1 sieviešu cietums, 1 atklātais cietums, 1 nepilngadīgo audzināšanas iestāde. 2014. gada 11. augustā Latvijas ieslodzījuma vietās kopumā atradās 4938 personas, no tām 3630 notiesātie un 1308 apcietinātie. Pavisam Latvijas ieslodzījuma vietās atrodas 364 ieslodzītās sievietes un 25 nepilngadīgas personas. Saskaņā ar Latvijas Sodu izpildes kodeksa 1. panta pirmajā daļā noteikto kriminālsoda izpildes uzdevums ir izpildīt kriminālsodu saskaņā ar šajā kodeksā noteiktajiem kriminālsodu izpildes pamatprincipiem, piemērojot notiesātajam šajā kodeksā noteiktos resocializācijas līdzekļus, kā arī panākt, lai notiesātais un citas personas pildītu likumus un atturētos no noziedzīgu nodarījumu izdarīšanas.

Atbilstoši Latvijas Sodu izpildes kodeksa 13. panta pirmajā daļā noteiktajam brīvības atņemšanas sodu izpilda slēgtajā cietumā, daļēji slēgtajā cietumā, atklātajā cietumā, kā arī audzināšanas iestādē nepilngadīgajiem. Brīvības atņemšanas iestādē var organizēt gan slēgtā, gan daļēji slēgtā, gan atklātā cietuma nodaļas.

Vecumnieku cietums (turpmāk – Cietums) ir vienīgais atklātais cietums, citās ieslodzījuma vietās ir atklātās cietuma nodaļas. Visā ieslodzījuma vietu sistēmā šobrīd ir tikai 188 vietas atklātā cietuma režīmā, kas ir nepietiekami. Šobrīd nevar prognozēt konkrētu termiņu, kad būs nepieciešamas papildus vietas atklātajā cietumā, tomēr pēc provizoriskiem aprēķiniem tas varētu būt jau 2015. gadā, līdz ar to ir izveidojusies akūta nepieciešamība pēc papildus vietām atklātajā cietumā. No soda izpildes viedokļa atklātais cietums ir būtiska soda izpildes sastāvdaļa un pārejas posms no atrašanās slēgta režīma cietumā uz sabiedrību, tāpēc ir nepieciešams palielināt vietu skaitu atklātajā cietumā.

Papildus jāmin arī tas, ka vairāku normatīvo aktu grozījumu rezultātā ir paātrināta personas virzība ieslodzījuma ietvaros. Proti, grozījumi Krimināllikumā, kas stājās spēkā 2013. gada 1. aprīlī, paredz maksimāli veicināt brīvības atņemšanas sodam alternatīvo sodu (piespiedu darbs un naudas sods) piemērošanu, lai novērstu situāciju, ka brīvības atņemšanas iestādēs sodu izcieš arī tādas personas, kuras nerada tādu sabiedrības drošības apdraudējumu, lai viņas būtu nepieciešams izolēt no sabiedrības. Ar šiem grozījumiem Krimināllikuma Sevišķās daļas pantos noteiktās sankcijas tika būtiski samazinātas, piemēram, par mantiskiem noziedzīgiem nodarījumiem brīvības atņemšanas sods sankcijās tika samazināts vidēji par 40 procentiem, kas šobrīd un turpmāk saīsina brīvības atņemšanas iestādē pavadāmo laiku, samazina notiesāto skaitu ieslodzījuma vietās, vienlaikus paātrinot brīvības atņemšanas soda izpildes procesu. Tādejādi jau tuvākajos gados veidosies situācija, ka notiesātās personas ātrāk nonāks līdz soda izciešanai atklātajā cietumā. Ņemot vērā minēto, jau drīzumā radīsies būtiska nepieciešamība pēc vietām atklātajā cietumā turpmākai soda izciešanai, tamdēļ steidzami nepieciešams risināt minēto problēmu, izmantojot pieejamās iespējas palielināt vietu skaitu atklātajā cietumā.

Būtiski ir vērst uzmanību uz to, ka vēsturiski ir izveidojusies situācija, ka Cietuma teritorijā atrodas dzīvojamā ēka, kurā ir izvietoti valsts īpašumā (Tieslietu ministrijas personā) esoši dzīvokļi, kuros tiek izmitināti notiesātie, kā arī dzīvokļi, kuros joprojām dzīvo privātpersonas. Minētā situācija neļauj Cietumam funkcionēt kā vienotam cietuma kompleksam, traucē īstenot ierastos soda izpildes pasākumus, kā arī rada virkni citu problēmu, kas pasliktina drošības situāciju cietumā, t.sk. ar aizliegto priekšmetu un vielu (piemēram, alkohols) atrašanos cietuma teritorijā.

Turklāt, atbilstoši Latvijas Sodu izpildes kodeksa 9. pantā noteiktajam personām, kuras izcieš sodu, ir likumos noteiktie pienākumi un tiesības ar ierobežojumiem, ko likumi paredz notiesātajiem, kā arī tādi ierobežojumi, kas izriet no tiesas nolēmuma vai prokurora priekšraksta par sodu un soda izciešanas kārtības, kādu attiecīgā soda veida izciešanai nosaka šis kodekss. Tāpat saskaņā ar Latvijas Sodu izpildes kodeksa 42. panta pirmajā daļā noteikto brīvības atņemšanas iestādēs nosaka stingri reglamentētu iekšējo kārtību, kas paredz: notiesāto pieņemšanas kārtību brīvības atņemšanas iestādēs; notiesāto uzvedības noteikumus darba un atpūtas laikā; darbu un amatu sarakstu, kuros aizliegts nodarbināt notiesātos; priekšmetu un mantu sarakstu un skaitu, kurus viņi var turēt pie sevis; lietošanai aizliegto priekšmetu izņemšanas kārtību; pārbaudes un satikšanās noteikumus; noteikumus, kā pieņemami un izsniedzami sūtījumi, pienesumi, bandroles un korespondence notiesātajiem, kā arī pārtikas produktu un pirmās nepieciešamības priekšmetu sarakstu un skaitu, kurus atļauts pārdot notiesātajiem. Līdz ar to nav pieļaujama situācija, ka brīvības atņemšanas iestādei nepiederošu personu tiesības tiek ierobežotas, tikai balstoties uz to, ka tās atrodas Cietuma teritorijā, kurā ir noteikts attiecīgs režīms. Tamdēļ dzīvokļu privātīpašniekiem, kas dzīvo Cietuma teritorijā, ir atsevišķi ierobežojumi, kā, piemēram, iekļūšanai Cietuma teritorijā un izkļūšanai no tās, citu personu apmeklējumiem Cietuma teritorijā u.c.

Sabiedrības un personas drošība ir viens no svarīgajiem valsts uzdevumiem, tamdēļ efektīva soda izpilde, kas garantē sabiedrības drošību kopumā un pilnvērtīga Cietuma darbības nodrošināšana, ir valstiski nepieciešama. Šobrīd Cietumā vēsturiski izveidojusies situācija apgrūtina iepriekš minēto uzdevumu pilnvērtīgu izpildi un nodrošināšanu. Tādēļ nepieciešams atsavināt dzīvokļus, kas pieder privātīpašniekiem.

Ņemot vērā to, ka Latvijas tiesību sistēmā ir atzīts procesuālā taisnīguma princips, kas ietver pienākumu lēmuma pieņemšanas procesā uzklausīt tā dalībniekus, vēl pirms lēmuma pieņemšanas Ieslodzījuma vietu pārvalde ir noskaidrojusi iespējamās domstarpības, kas varētu rasties atsavināšanas procesā, un atradusi piemērotākos risinājumus.

***Vecumnieku cietuma teritorijā esošo dzīvokļu raksturojums***

Cietuma teritorijā atrodas divas daudzdzīvokļu ēkas, no kurām vienā izvietota Cietuma administrācija un notiesātie (adrese: „Vecumnieku cietums”, Vecumnieku pagasts, Vecumnieku novads, kadastra Nr. 40940180020). Uz šo ēku īpašumtiesības ir nostiprinātas valstij Tieslietu ministrijas personā.

Cietuma teritorijā esošajā otrā daudzdzīvokļu ēkā „Klīvi 2” (turpmāk – Ēka) (adrese: „Klīvi 2”, Vecumnieku pagasts, Vecumnieku novads, kadastra Nr. 40945180002), ir 12 dzīvokļi, no kuriem uz valsts vārda Tieslietu ministrijas personā ir nostiprināti 4 dzīvokļi. Šie nekustamie īpašumi atrodas uz valstij piederošās zemes (zemes vienības kadastra apzīmējums 40940180020). Zemes vienību domājamā daļa pie dzīvokļiem saskaņā ar inventarizācijas lietām nav paredzēta.

Minētie dzīvokļi Tieslietu ministrijas īpašumā ir nonākuši pakāpeniski:

1. ar Ministru kabineta 2007. gada 27. jūnija rīkojumu Nr. 404 „Par nekustamo īpašumu „Klīvi 2” – 2 (nekustamā īpašuma kadastra Nr. 4094 900 0635), „Klīvi 2” – 5 (nekustamā īpašuma kadastra Nr. 4094 900 0634) un „Klīvi 2” – 6 (nekustamā īpašuma kadastra Nr. 4094 900 0636) Bauskas rajona Vecumnieku pagastā pirkšanu” (1. punkts), Tieslietu ministrijai tika atļauts pirkt Ēkā esošos dzīvokļus Nr.  2, 5 un 6.

2. ar Ministru kabineta 2013. gada 4. janvāra rīkojumu Nr. 6 „Par nekustamā īpašuma „Klīvi 2” – 10 (nekustamā īpašuma kadastra Nr. 4094 900 0751) Vecumnieku pagastā, Vecumnieku novadā pirkšanu” Tieslietu ministrijai atļauts pirkt Ēkā esošo dzīvokli Nr.10.

Zemāk esošā tabula sniedz pārskatu par dzīvokļu īpašniekiem.

|  |  |  |
| --- | --- | --- |
|  | **Valsts (Tieslietu ministrijas) īpašumā** | **Privātīpašumā** |
| Dzīvoklis Nr. 1 | – | Īpašnieks Deonizs Kirčenko |
| Dzīvoklis Nr. 2 | Ierakstīts Zemesgrāmatā uz valsts vārda Tieslietu ministrijas personā no 2007. gada 27. jūnija. | – |
| Dzīvoklis Nr. 3 | – | Īpašnieks Staņislavs Fjodorovs |
| Dzīvoklis Nr. 4 | – | Īpašnieks Andrejs Strautnieks |
| Dzīvoklis Nr. 5 | Ierakstīts Zemesgrāmatā uz valsts vārda Tieslietu ministrijas personā no 2007. gada 27. jūnija. | – |
| Dzīvoklis Nr. 6 | Ierakstīts Zemesgrāmatā uz valsts vārda Tieslietu ministrijas personā no 2007. gada 27. jūnija. | – |
| Dzīvoklis Nr. 7 | – | Īpašnieks Laimonis Reinvalds |
| Dzīvoklis Nr. 8 | – | Īpašniece Anita Smilškalne |
| Dzīvoklis Nr. 9 | – | Īpašniece Ineta Strautniece |
| Dzīvoklis Nr. 10 | Ierakstīts Zemesgrāmatā uz valsts vārda Tieslietu ministrijas personā no 2013. gada 4. janvāra. | – |
| Dzīvoklis Nr. 11 | – | Īpašnieks Valdis Voilaks miris. Īpašumtiesības saskaņā ar 2014. gada 1. jūlija mantojuma apliecību Nr. 1863 ir pieņēmusi Anita Smilškalne. |
| Dzīvoklis Nr. 12 | – | Īpašniece Inese Dātava |

**1. tabula Informācija par Ēkā esošo dzīvokļu īpašniekiem**

Saskaņā ar Tieslietu ministrijas rīcībā esošo informāciju, tiesības uz dzīvokļu īpašumiem nostiprinātas Zemesgrāmatā uz privātīpašnieku vārda, kā arī visu minēto dzīvokļu īpašniekiem ir tiesības atsavināt sev piederošos dzīvokļu īpašumus.

Papildus jānorāda, ka Cietums nodrošina komunālos pakalpojumus minētajiem dzīvokļu īpašniekiem.

Ieslodzījuma vietu pārvaldes uzdevumā tika veikta minēto dzīvokļu novērtēšana, kuru 2014. gada 20. jūnijā veica nekustamā īpašuma birojs SIA „Arco Real Estate” reģ. Nr. 40003323328 (2014. gada 27. jūnija novērtējuma atskaite) (turpmāk – novērtējums).

Apzinot šo 8 dzīvokļu īpašnieku viedokļus, tika konstatēts, ka īpašnieki piekrīt pārdot savu īpašumu:

* Nr.1, dzīvokļa platība 45,6m2, kopīpašuma domājamā daļa no daudzdzīvokļu mājas 456/5415, nekustamā īpašuma novērtējums saskaņā ar Nekustamā īpašuma valsts kadastra informācijas sistēmas datiem (turpmāk – kadastrs) 1849 *euro*, tirgus vērtība pēc novērtējuma 4700 *euro* (īpašnieks piekrīt pārdot savu īpašumu par 17 000 *euro*);
* Nr. 3, dzīvokļa platība 47,2m2, kopīpašuma domājamā daļa no daudzdzīvokļu mājas 472/5415, nekustamā īpašuma novērtējums kadastrā 1914 *euro*, tirgus vērtība pēc novērtējuma 5000 *euro* (īpašnieks piekrīt pārdot savu īpašumu par 17 000 *euro*);
* Nr. 4, dzīvokļa platība 47m2, kopīpašuma domājamā daļa no daudzdzīvokļu mājas 470/5415, nekustamā īpašuma novērtējums kadastrā 2080 *euro*, tirgus vērtība pēc novērtējuma 4900 *euro* (īpašnieks piekrīt pārdot savu īpašumu par 8550 *euro*);
* Nr. 7, dzīvokļa platība 47,4m2, kopīpašuma domājamā daļa no daudzdzīvokļu mājas 474/5415, nekustamā īpašuma novērtējums kadastrā 1921 *euro*, tirgus vērtība pēc novērtējuma 4900 *euro* (īpašnieks piekrīt pārdot savu īpašumu par 9000 *euro*);
* Nr. 8, dzīvokļa platība 29,4m2, kopīpašuma domājamā daļa no daudzdzīvokļu mājas 294/5415, nekustamā īpašuma novērtējums kadastrā 1191 *euro*, tirgus vērtība pēc novērtējuma 3300 *euro* (īpašnieks piekrīt pārdot savu īpašumu par 7200 *euro*);
* Nr. 9, dzīvokļa platība 56,8m2, kopīpašuma domājamā daļa no daudzdzīvokļu mājas 568/5415, nekustamā īpašuma novērtējums kadastrā 2302 *euro*, tirgus vērtība pēc novērtējuma 5500 *euro* (īpašnieks piekrīt pārdot savu īpašumu par 15 000 *euro*);
* Nr. 11, dzīvokļa platība 29,4m2, kopīpašuma domājamā daļa no daudzdzīvokļu mājas 294/5415, nekustamā īpašuma novērtējums kadastrā 1301 *euro*, tirgus vērtība pēc novērtējuma 3100 *euro* (īpašnieks piekrīt pārdot savu īpašumu par 7200 *euro*);
* Nr. 12, dzīvokļa platība 56,3m2, kopīpašuma domājamā daļa no daudzdzīvokļu mājas 563/5415, nekustamā īpašuma novērtējums kadastrā 2493 *euro*, tirgus vērtība pēc novērtējuma 6600 *euro* (īpašnieks piekrīt pārdot savu īpašumu par 20 000 *euro*).

Pēc Tieslietu ministrijas aprēķiniem aptuvenās izmaksas par 8 dzīvokļu iegādi, ievērojot atsavināmā īpašuma novērtēšanu un ierakstīšanu zemesgrāmatā, varētu sasniegt 39 307 *euro*. Šajos dzīvokļos pēc atsavināšanas būtu nepieciešams remonts un ieguldījumi dzīvokļu remontam vai renovācijai – pēc provizoriskiem aprēķiniem sastāda līdz 113 830 *euro*, aprēķinot no paredzamam izmaksām telpu remontdarbiem 14 229 *euro* par vienu dzīvokli, kā arī jumta nomaiņai paredzot 12 806 *euro*.

Vienlaikus informējam, ka Ieslodzījuma vietu pārvaldei saskaņā ar likumu „Par valsts budžetu 2014. gadam” nekustamā īpašuma „Klīvi – 2” dzīvokļu Vecumnieku pagastā, Vecumnieku novadā atsavināšanai un remontdarbu veikšanai Tieslietu ministrijas programmas 04.00.00 „Kriminālsodu izpilde” apakšprogrammas 04.01.00 „Ieslodzījuma vietas” ietvaros 2014. gadā paredzēts finansējums 57 285 *euro* apmērā.

Attiecībā uz plānotajiem dzīvokļu remontdarbiem (tai skaitā telpu labiekārtošanas darbiem, jumta nomaiņu u.c. jautājumiem) informējam, ka šobrīd precīzus termiņus darbu uzsākšanai nav iespējams noteikt, ņemot vērā laikietilpīgo nekustamā īpašuma atsavināšanas procedūru. Saskaņā ar Sabiedrības vajadzībām nepieciešamā nekustamā īpašuma atsavināšanas likuma 8. panta pirmajā daļā noteikto pēc tam, kad Ministru kabinets vai pašvaldība pieņēmusi konceptuālu lēmumu par sabiedrības vajadzību nodrošināšanai nepieciešama projekta īstenošanu, institūcija uzsāk attiecīgā projekta īstenošanai nepieciešamo nekustamo īpašumu apzināšanu un nosaka atlīdzību par atsavināmajiem nekustamajiem īpašumiem. Turpat 9. panta pirmajā daļā ir noteikts, ka Ministru kabinets vai pašvaldība triju mēnešu laikā pēc tam, kad pieņemts lēmums par atlīdzības apmēru, pieņem lēmumu ierosināt sabiedrības vajadzību nodrošināšanai nepieciešamā nekustamā īpašuma atsavināšanu par noteikto atlīdzību. Minētā likuma 11. panta pirmajā un trešajā daļā ir noteikts, ka institūcija nekavējoties, bet ne vēlāk kā 10 dienu laikā pēc šā likuma [9. panta](http://m.likumi.lv/doc.php?id=220517#p9) pirmajā daļā minētā lēmuma pieņemšanas nosūta nekustamā īpašuma īpašniekam vai, ja viņa dzīvesvieta nav zināma, publicē oficiālajā izdevumā „Latvijas Vēstnesis” paziņojumu ar uzaicinājumu 30 dienu laikā no dienas, kad tas saņemts vai publicēts oficiālajā izdevumā „Latvijas Vēstnesis”, paziņot par iespēju noslēgt līgumu par nekustamā īpašuma labprātīgu atsavināšanu. Ja nekustamā īpašuma īpašnieks šā panta pirmajā daļā minētajā termiņā piekrīt nekustamā īpašuma labprātīgai atsavināšanai, viņš un institūcija šīs institūcijas noteiktajā termiņā noslēdz līgumu par nekustamā īpašuma labprātīgu atsavināšanu par institūcijas noteikto atlīdzību. Institūcijas noteiktais termiņš nedrīkst būt īsāks par diviem mēnešiem, skaitot no dienas, kad nekustamā īpašuma īpašniekam izsniegts līguma projekts. Turpat 13. pantā ir noteikts, ka, ja nekustamā īpašuma īpašnieks nesniedz atbildi šā likuma [11. panta](http://m.likumi.lv/doc.php?id=220517#p11) pirmajā daļā minētajā termiņā vai līgums par nekustamā īpašuma labprātīgu atsavināšanu netiek noslēgts šā likuma [11. panta](http://m.likumi.lv/doc.php?id=220517#p11) trešajā daļā noteiktajā termiņā, valsts pārvaldes iestāde sagatavo likumprojektu par attiecīgā nekustamā īpašuma atsavināšanu, bet pašvaldība – lēmumu ar lūgumu Ministru kabinetam iesniegt izskatīšanai Saeimā likumprojektu par attiecīgā nekustamā īpašuma atsavināšanu.

Ņemot vērā informatīvajā ziņojumā norādīto, dzīvokļu privātīpašnieku noteiktā dzīvokļu vērtība ir ievērojami augstāka, nekā tā ir noteikta pēc tirgus vērtības vai nekustamā īpašuma novērtējuma kadastrā noteiktās vērtības. Tieslietu ministrijas ieskatā pastāv iespēja, ka dzīvokļi varētu tikt atsavināti saskaņā ar Sabiedrības vajadzībām nepieciešamā nekustamā īpašuma atsavināšanas likuma 13. pantā noteikto, kas būtiski paildzinās iesākto procedūru.

Ņemot vērā iepriekš minēto, Tieslietu ministrija šobrīd nevar noteikt konkrētu laiku, kad varētu tikt uzsākti dzīvokļu remontdarbi.

Tieslietu ministrijas budžetā atsevišķs finansējums dzīvokļu remontam vai renovācijai turpmākajos gados šobrīd nav paredzēts. Tomēr dzīvokļu labiekārtošanas darbi un citi ar to saistītie jautājumi nākamajos gados tiks finansēti Ieslodzījuma vietu pārvaldes piešķirtā budžeta līdzekļu ietvaros.

***Iespējamais risinājums***

Tieslietu ministrijas ieskatā, ieslodzījuma vietu sistēmā ir nepieciešams palielināt atklātā cietuma režīma vietu skaitu, jo tieši atrašanās atklātajā cietumā brīvības atņemšanas soda izciešanas beigu posmā ļauj nodrošināt notiesāto efektīvāku atgriešanos sabiedrībā, piemēram, pastāvīgu darba meklēšanu, nodarbinātību ārpus cietuma, sociālo problēmu risināšanu, paplašinātas izglītības iegūšanas iespējas u.tml. Līdz ar to nepieciešams palielināt atklātajā cietumā esošo vietu skaitu, taču šis jautājums saistīts arī ar atbilstošas infrastruktūras pieejamību.

Šobrīd esošā situācija, kad daļa no Cietuma teritorijā esošās daudzdzīvokļu ēkas dzīvokļiem ir valsts, bet daļa – privātpersonu īpašumā, nav pieņemama ne no soda izpildes, ne Cietuma iekšējās drošības viedokļa. Nav pieļaujams, ka Cietuma teritorijā pastāvīgi atrodas Cietumam nepiederošas personas, kas rada nevajadzīgu spriedzi starp Ieslodzījuma vietu pārvaldes darbiniekiem, ieslodzītajiem un pārējiem mājas iedzīvotājiem.

Ņemot vērā minēto, esošā situācija Tieslietu ministrijai neļauj rīkoties citādāk, kā tikai saskaņā ar Sabiedrības vajadzībām nepieciešamā nekustamā īpašuma atsavināšanas likumā noteikto.

Sabiedrības vajadzībām nepieciešamā nekustamā īpašuma atsavināšanas likuma 2. pants noteic, ka nekustamo īpašumu atsavina valsts aizsardzības, vides aizsardzības, veselības aizsardzības vai sociālās nodrošināšanas vajadzībām, sabiedrībai nepieciešamu kultūras, izglītības un sporta objektu, inženierbūvju un inženierkomunikāciju būvniecībai vai transporta infrastruktūras attīstībai, kā arī citu sabiedrības vajadzību nodrošināšanai, ja šis mērķis nav sasniedzams ar citiem līdzekļiem. Turpat 4. pantā noteikts, ka nekustamā īpašuma atsavināšana sabiedrības vajadzībām notiek, vienojoties par labprātīgu nekustamā īpašuma atsavināšanu vai atsavinot to piespiedu kārtā uz atsevišķa likuma pamata.

Veicot atsavināšanas procesu, jāvadās no principa sabalansēt valsts un sabiedrības vajadzības un intereses, attiecīgi nodrošinot nekustamā īpašuma īpašnieku informētību par veiktajiem pasākumiem nekustamā īpašuma atsavināšanas procesā, tomēr maksimāli īstā laikā atsavinot nekustamo īpašumu un nodrošinot īpašniekiem taisnīgas atlīdzības un zaudējumu (ja tādi ir) samaksu.

Ņemot vērā minēto, Tieslietu ministrija lūdz Ministru kabinetu konceptuāli atbalstīt nekustamā īpašuma „Klīvi 2” Vecumnieku pagastā, Vecumnieku novadā 8 dzīvokļu (Klīvi 2 – 1, Klīvi 2 – 3, Klīvi 2 – 4, Klīvi 2 – 7, Klīvi 2 – 8, Klīvi 2 – 9, Klīvi 2 – 11, Klīvi 2 – 12) atsavināšanu sabiedrības vajadzībām, lai nodrošinātu efektīvu soda izpildi Vecumnieku cietumā.

Saskaņā ar Sabiedrības vajadzībām nepieciešamā nekustamā īpašuma atsavināšanas likuma 8. panta pirmajā daļā noteikto pēc Ministru kabineta konceptuāla lēmuma pieņemšanas Ieslodzījuma vietu pārvalde uzsāks nekustamā īpašuma apzināšanu un atlīdzības par atsavināmajiem nekustamajiem īpašumiem noteikšanas procesu, lai vienotos ar visiem dzīvokļu īpašniekiem par labprātīgu nekustamā īpašuma atsavināšanu.

Tieslietu ministrs G. Bērziņš

22.08.2014 09:02

2384

France-Bamblovska

67036751, [Keta.France-Bamblovska@tm.gov.lv](mailto:Keta.France-Bamblovska@tm.gov.lv)